BBC Hausa - News - Nijar:Ambaliyar ruwa ta raba mutane da gidajensu
An sabunta: 12 ga Agusta, 2010 - An wallafa a 08:31 GMT
Nijar:Ambaliyar ruwa ta raba mutane da gidajensu
Ambaliyar ruwa ta raba mutane da dama da muhallansu
A Jamhuriyar Nijar, ambaliyar ruwan da ta aukawa wasu yankunan kasar sakamakon cika da batsewa da kogin kwara yayi, ta sa dubban iyalai sun rasa muhallansu da kuma kadarorinsu.
A yanzu haka wadannan al'ummomi na zaune ne a wasu matsugunai na wucin gadi kamar makarantu da hukumomi suka tanadar, yayin da a wasu jihohin kuwa tuni gwamnati da wasu kungiyoyin agaji suka fara kone gawarwakin dabbobin da suka mutu.
Wasu masana fannin kiwon lafiya sun fara bayyana fargabar barkewar cututuka a wadannan wurare, matukar hukumomi basu dauki kwararan matakai ba.
Dakta Iliyasu Idi Mainasara, babban sakataren hadaddiyar kungiyar kwararrun likitocin Nijar ya yi kira ga gwamnati ta dauki matakan kiwon lafiyar mutane kafin cututtuka su barke.
A Nijar fiye da gidaje dubu daya ne suka rushe sanadiyar ambaliyar ruwa. Idy Bara'u ne ya dauko mana hotunan.
Matsalar ta shafi fiye da mutane dubu biyar.
Majalisar Dinkin Duniya ta ce fiye da dabbobi dubu talatin sun mutu a ambaliyar ruwan.
Kungiyar UMMA WEALTH TRUST UK, ta baiwa kasar Nijar agajin kayyayakin abinci harma da Tuffafi domin agazawa mutanen da yunwa da ambaliyar ruwa suka shafa a kasar .